送無本師歸范陽
作者：韓愈
朝代：唐

paragraphs: 無本於爲文，身大不及膽。
吾嘗示之難，勇往無不敢。
蛟龍弄角牙，造次欲手攬。
衆鬼囚大幽，下覰襲玄窞。
天陽熙四海，注視首不頷。
鯨鵬相摩窣，兩舉快一噉。
夫豈能必然，固已謝黯黮。
狂詞肆滂葩，低昂見舒慘。
姦窮怪變得，往往造平澹。
蠭蟬碎錦纈，綠池披菡萏。
芝英擢荒榛，孤翮起連菼。
家住幽都遠，未識氣先感。
來尋吾何能，無殊嗜昌歜。
始見洛陽春，桃枝綴紅糝。
遂來長安里，時卦轉習坎。
老嬾無鬬心，久不事鉛槧。
欲以金帛酬，舉室常顑頷。
念當委我去，雪霜刻以憯。
獰飆攪空衢，天地與頓撼。
勉率吐歌詩，慰女別後覽。